钦定古今图书集成/明伦汇编/闺媛典/第024卷 > 檀妇乐氏
## 钦定古今图书集成/明伦汇编/闺媛典/第024卷 > 檀妇乐氏

按《建德县志》：乐氏，建德人。曾祖度，祖褒，父伦，世习进
士业，皆未仕，父没尤少。氏年二十二，适檀某。方其在
母家，事寡母以孝闻。及归檀，事舅姑及夫，恭顺勤俭，
接内外宗族，敬而有礼。同居异室之孤女，未知女红
之事，孜孜教导，未尝少懈。纫缝烹饪，身亲之，不言劳。
夫亡，号泣曰：“舅姑老，诸子尚幼，奈何承上御下。”愈恭
“而和。治诸子尤严，而诲勉必于文学，故诸子皆不失
为善士。”所生五男一女，宗益为通直郎；宗孟、宗杰、宗
元、宗哲皆为进士，而宗杰早亡。女适进士章康国。诸
孙男十一人：“儒、佾、伟、伸、价、俅、仲、倬、仔、伋”，多以力学为
务。孙女六人，曾孙男女五人，俱幼以子禄封永宁县
太君，年七十有四，以元祐八年四月卒于家。绍圣元
年十一月，葬于本县桃源之步头山。平居好诵佛经，
于物无所玩，于财无所蓄。有淑行，有令名，母之贤德，
久而益著。